Afrikaans stééds nie inheemse taalBlade Nzimande, minister van hoër onderwys (30 Junie 2021) (Foto: Jairus Mmutle/GCIS) Afrikaans word steeds nie as ’n inheemse taal erken nie. Dít is duidelik uit ’n onlangse geskrewe antwoord van dr. Blade Nzimande, minister van hoër onderwys, op ’n vraag van die DA oor wanneer ’n aangepaste definisie wat Afrikaans as inheemse taal sal weerspieël, in die Staatskoerant gepubliseer gaan word. “Mettertyd, waarskynlik in die eerste helfte van hierdie jaar,” was die minister se gewraakte antwoord op die vraag. Die minister hou dan ook vol dat sy beleidsraamwerk vir taalgebruik in hoër onderwys nié teen Afrikaans as een van die land se inheemse amptelike tale diskrimineer nie. Dít volg nadat Blade Nzimande het in 2020 ŉ nuwe beleidsraamwerk vir taalgebruik in hoër onderwys bekend gestel het waarin slegs “Suid-Bantoetale” as inheems aan Suid-Afrika erken word. Afrikaans, asook die Khoi- en San-taalfamilie, is as sogenaamde uitheemse tale in dié beleidsraamwerk geklassifiseer. Die DA spook sedertdien om Nzimande sover te kry om te erken dat ŉ aanpassing van die definisie nodig is om Afrikaans as inheems te erken. Die minister het gevolglik in November verlede jaar aangedui dat ŉ aangepaste definisie wat Afrikaans as inheemse taal sal weerspieël, in die Staatskoerant gepubliseer sal word. Dit is etlike maande later en geen aanpassing is al gepubliseer nie. Dr. Leon Schreiber, DA-LP en die party se kiesafdelingshoof in Stellenbosch, sê nou die minister se jongste antwoord bevestig bloot dat Afrikaans steeds nie amptelik as inheems erken word nie. “Nzimande se antwoord is ook strydig met sy eie departement se regsmening, wat bevind het dat die uitsluiting van Afrikaans uit die definisie van inheemse tale inderdaad strydig is met die Grondwet. “Minstens kon ons hom nou dwing om ŉ tyd te spesifiseer vir die wysiging. “Hy kan maar weet dat ons nie sal rus totdat Afrikaans regmatig as ŉ volwaardige inheemse taal erken word nie,” sê Schreiber.